เข้าเขตซื้อมากเกินไปโมนิก้าและทีมงาน
*เดิมที “โมนิก้า” อยากจะใช้คำว่า overbought เพื่อให้สมกับวิชาที่ร่ำเรียนมาเป็นเวลาหลายสิบปี แต่เผอิญดันฉุกคิดขึ้นมาได้เสียก่อนว่า เอาแบบพื้นๆ เพื่อให้ทุกคนเข้าใจแรงเทขายที่มีออกมาเป็นระลอกในเที่ยวนี้ มันเกิดจากหุ้นหลายตัวทะยานขึ้นมากเกินไป จึงต้องลดอุณหภูมิด้วยวิธีชะลอการขึ้น พร้อมกับย่อตัวลงไปพักฐานเป็นการชั่วคราว เพื่อรอเวลาเด้งกลับขึ้นมาใหม่นะจ๊ะ
9 ม.ค. 2560

*เดิมที “โมนิก้า” อยากจะใช้คำว่า overbought เพื่อให้สมกับวิชาที่ร่ำเรียนมาเป็นเวลาหลายสิบปี แต่เผอิญดันฉุกคิดขึ้นมาได้เสียก่อนว่า เอาแบบพื้นๆ เพื่อให้ทุกคนเข้าใจแรงเทขายที่มีออกมาเป็นระลอกในเที่ยวนี้ มันเกิดจากหุ้นหลายตัวทะยานขึ้นมากเกินไป จึงต้องลดอุณหภูมิด้วยวิธีชะลอการขึ้น พร้อมกับย่อตัวลงไปพักฐานเป็นการชั่วคราว เพื่อรอเวลาเด้งกลับขึ้นมาใหม่นะจ๊ะ
*ด้วยเหตุนี้ถึงอย่าคาดหวังอะไรกับการลงทุนเที่ยวนี้มากน้อย เพราะหุ้นแกนหลักกำลังย่อตัวกันอย่างถ้วนหน้า ขณะที่หุ้นเก็งกำไรเริ่มเปลี่ยนตัวเล่นกันไปเรื่อยๆ “โมนิก้า” มองเป็นวัฏจักรที่นักเล่นขาประจำเข้าใจเป็นอย่างดี เพียงแต่รอบนี้เป็นเกมที่มาแบบไม่ทันตั้งตัว พร้อมจากไปโดยทิ้งความมึนงงไว้เบื้องหลัง จึงต้องทำความเข้าใจรูปแบบการลงทุนในเที่ยวนี้ให้ดีเจ้าค่ะ
*เนื่องจากผู้คนมากมายเริ่มพูดถึงการที่ดัชนีปิดในระดับ 1,571.48  จุด บวกไป 0.43 จุด ด้วยมูลค่า 6.11 หมื่นล้านบาท มันเป็นจุดที่อาจดูสูงเกินไปก็จริงๆ แต่ในจังหวะที่ตลาดหุ้นกำลังรู้สึกอินกับเงินทุนต่างชาติไหลเข้ามาตลอดเวลา ก็น่าจะเป็นจังหวะของการเล่นตามน้ำ “โมนิก้า” ถือเป็นความคิดของแต่ละบุคคล ไม่ขอก้าวล่วงเป็นอันขาด แต่อยากจะบอกไว้นิดหนึ่งว่า “แมงเม่าที่ดี ต้องรู้จักถอย”..หากทำไม่ได้ ก็เหมือนบินเข้ากองไฟนะจะบอกให้
*เหมือนกับการทะยานขึ้นของหุ้น BANPU ก่อนจะลงเอยที่ระดับ 20.10 บาท บวกไป 0.50 บาท หรือขึ้นไป 2.55% ด้วยมูลค่า 3.30 ล้านบาท มันเหมือนกับเหตุการณ์ที่เคยเกิดขึ้นเมื่อเดือน พ.ย. 59 ซึ่งตอนนั้นหุ้นไต่จากระดับ 18 บาท ขึ้นไปทำจุดสูงสุดแถว 21 บาท หลังจากนั้นรูดลงมานอนกลิ้งเกลือกอยู่ที่ 18 บาท ก่อนจะไต่ระดับขึ้นอีกครั้ง “โมนิก้า” มองเป็นจังหวะของการช่วงชิงความไวในการขายนะคะ
*ทรงแบบนี้มันเหมือนกับการเล่น PTL ในช่วง 1 เดือนที่ผ่านมา มันเป็นการเล่นในวงรอบ 14-15 บาทเป็นหลัก ขณะที่ราคาล่าสุดยืนในระดับ 16.40 บาท บวกไป 1 บาท หรือขึ้นไป 6.50% ด้วยมูลค่า 1 พันล้านบาท “โมนิก้า” มองเป็นกรอบของการเข้าทำสั้นๆ ไม่ต้องคิดอะไรให้ยืดยาว ยกเว้นฝ่าขึ้นไปสร้างแนวรับเหนือบริเวณดังกล่าวได้อย่างยอดเยี่ยม ค่อยตามไปเก็บอีกช็อตหนึ่งก็ได้นะคะ
*ผิดกับในรายของ MONO พอมีข่าวดีเรื่องเรตติ้งขึ้นมาอยู่ลำดับที่ 3 จากทีวีดิจิทัลทั้งหมด 48 ช่อง แรงซื้อก็ไหลมาเทมาไม่ขาดสาย จนหุ้นวิ่งขึ้นมาปิดที่ 3.18 บาท บวกไป 0.28 บาท หรือขึ้นไป 9.70% ด้วยมูลค่า 812 ล้านบาท “โมนิก้า” มองเป็นช็อตเด็ดที่ต้องตามไปดูอย่างใกล้ชิด เพราะรอบก่อนหน้านี้เคยขึ้นไปถึง 3.50 บาท ต่อจากนั้นถีบตัวขึ้นไปทดสอบแนวต้าน 4 บาทน่ะสิ
*เช่นเดียวกับในรายของ IRPC ทันทีที่มีวอลุ่มซื้ออัดแน่นเข้ามาตลอดทั้งวัน หุ้นก็พุ่งขึ้นมาปิดที่ 5.05 บาท บวกไป 0.17 บาท หรือขึ้นไป 3.50% ด้วยมูลค่า 2.11 พันล้านบาท พร้อมกับมีความหวังจะได้เห็นหุ้นขึ้นไปทดสอบ 5.20 บาท ต่อจากนั้นจะขึ้นไปทดสอบ 5.40 บาทแบบนี้ “โมนิก้า” มองเป็นเรื่องของการคิดเข้าข้างตัวเองมากเกินไปหน่อยก็จริง แต่อย่างน้อยก็ขอฝันสักนิดหนึ่งนะคะ
*คล้ายคลึงกับกรณีของ PACE ทะยานขึ้นมาปิดที่ 3.68 บาท บวกไป 0.30 บาท หรือขึ้นไป 8.88% ด้วยมูลค่า 470 ล้านบาท มันทำให้เชื่อว่า หุ้นจะวิ่งขึ้นไปทดสอบแนวต้าน 4 บาทอีกครั้ง โดยเหตุผลที่สนับสนุนให้เป็นเช่นนั้นก็มาจากหุ้นพุ่งขึ้นแรงวันแรก สัญญาณเทคนิคทุกตัวผงกหัวขึ้น แถมบรรยากาศยังเป็นใจให้อีกต่างหาก น้องโมถึงเกิดอารมณ์คล้อยตามอย่างง่ายดายเจ้าค่ะ
*ส่วนอีกหนึ่งเหตุการณ์ที่ทำให้ “โมนิก้า” อ้าปากค้างในทันที คงเป็นการทะยานขึ้นอย่างร้อนแรงของหุ้น UKEM ก่อนจะลงเอยที่ระดับ 1.80 บาท บวกไป 0.41 บาท หรือขึ้นไป 30% ด้วยมูลค่า 345 ล้านบาท ซึ่งเป็นปรากฏการณ์ที่ไม่ได้เห็นมานานหลายปี แถมการขึ้นแรงช่วงเดือน ส.ค.59 ก็ไม่มีวอลุ่มซัพพอร์ตเยอะขนาดนี้ เดี๊ยนถึงมองว่า ต้องมีอะไรซ่อนไว้แน่ๆ..อีกทั้งยังเห็นหุ้นลูก GIFT ทะยานขึ้นมายืนที่ 4.36 บาท บวกไป 0.44 บาท หรือขึ้นไป 11.20%  ย่อมกระตุ้นให้เดี๊ยนเกิดอารมณ์ใคร่รู้มากขึ้นค่ะ
*สำหรับประเด็นที่สังคมรับรู้เป็นที่เรียบร้อย “โมนิก้า” ขอพุ่งเป้าไปที่ ATP30 หุ้นสุดฮิตของตลาด mai ที่มาเป็นรอบๆ โดยเที่ยวนี้พุ่งขึ้นแรงจากข่าวกลุ่มผู้ถือหุ้นใหญ่เก็บหุ้นเพิ่ม ผู้คนเลยตีความด้านบวกกันไปต่างๆ นานา จนหุ้นวิ่งขึ้นมาปิดที่ 1.91 บาท บวกไป 0.10 บาท หรือขึ้นไป 5.50%  ด้วยมูลค่า 230 ล้านบาท เดี๊ยนบอกได้แค่ว่า วันนี้ต้องไปต่อ หากไม่เป็นเหมือนที่คิด ต้องถอยทันทีนะคะ
*ตบท้ายกันที่เรื่องตลกหกเก้า เมื่อสายข่าวหลายแห่งรายงานตรงกันว่า ไอ้โม่งที่อยู่เบื้องหลังราคาหุ้น AU พุ่งกระฉูดอย่างร้อนแรงคือ คนใหญ่ตนโตในอดีต มีรูปร่างสูงชะลูดเหมือนเปรต และหากเอ่ยอักษรนำหน้าชื่อตัวแรกออกไปให้ได้ยิน รับรองผู้คนในแวดวงตลาดทุนต้องร้องอ๋อกันเป็นแถว “โมนิก้า” ถึงไม่แปลกใจที่เห็นหุ้นยังยืนอยู่ที่ 12.30 บาท บวกไป 0.10 บาท ด้วยมูลค่า 65 ล้านบาท หุ้นไปต่อ หรือ ไม่ไปต่อ ขึ้นอยู่ชายร่างโย่งเคาะขวารัวๆ หรือเปล่า!